Framgang for Fremskrittspartiet
Fremskrittspartiet får en oppslutning på 18,1 prosent. Høyre går tilbake 2,4 prosentpoeng til 25,3 prosent. Frp-leder Siv Jensen er glad for fremgangen og mener det skyldes at partiet har kunnet fokusere på politikken. - Vi får betalt for å vise pågangsmot, entusiasme og politiske løsninger. All min erfaring sier meg at det går bra når vi får ro til å rette oppmerksomheten mot sakene, ikke hva enkeltpersoner har gjort, sier hun til Dagens Næringsliv. Venstre, som har fått medieomtale på grunn av voldtektsanklagene mot Helge Solum Larsen, går tilbake 0,7 prosentpoeng til 4,5 prosent. Valgforsker Bernt Aardal sier det er umulig å si om det er denne saken som er årsaken til nedgangen. I målingen får Arbeiderpartiet en oppslutning på 33,0 prosent (-1,2), SV 4,1 (+0,3), Senterpartiet 5,7 (+0,2), KrF 6,1 (+1,5), Rødt 1,2 (-0,9) og andre 2,6 (+0,8).
Fremskrittspartiet går fram 2,2 prosentpoeng på DNs partibarometer for februar. Høyre faller omtrent like mye.